
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, DE DISCIPLINĂ ŞI IMUNITĂŢI
	
	Bucureşti, 4 mai 2010

PL.x. 173/2010


        RAPORT
asupra  proiectului de Lege pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, precum şi pentru modificarea şi completarea Ordonanţei Guvernului nr.99/2000, privind comercializarea produselor şi serviciilor de piaţă, republicată
În temeiul dispoziţiilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, precum şi pentru modificarea şi completarea Ordonanţei Guvernului nr.99/2000, privind comercializarea produselor şi serviciilor de piaţă, republicată, trimis cu adresa nr. PL-x. 173 din 13 aprilie 2010, înregistrat cu nr.31/304 din 14 aprilie 2010.
Potrivit prevederilor art.75 din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins proiectul de lege în şedinţa din 8 aprilie 2010.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.1281 din 9 noiembrie 2009.
Guvernul României nu  susţine adoptarea acestui proiect de lege, conform punctului de vedere  transmis prin adresa nr.429 din 19 februarie 2010. 

Proiectul de lege are ca obiect de reglementare modificarea şi completarea art.98 din Legea nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată, cu modificările ulterioare, în sensul instituirii unei noi contravenţii în acest domeniu, precum şi al majorării limitelor unor amenzi contravenţionale. Totodată, se are în vedere modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, republicată, cu modificările şi completările ulterioare, în sensul prevederii intervalului orar în care îşi pot desfăşura activitatea structurile care prestează servicii de alimentaţie publică, în cazul în care acestea funcţionează în spaţii situate la parterul imobilelor cu destinaţie de locuinţă.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat proiectul de lege în şedinţa din 4 mai 2010.

La lucrările Comisiei au participat, în calitate de invitaţi, doamnele Rodica Constantinovici şi Alina Bică, secretari de stat în Ministerul Justiţiei. 
Cu prilejul dezbaterilor, membrii Comisiei juridice, de disciplină şi imunităţi au constatat faptul că modificările propuse de iniţiatori pentru art.81 nu sunt echitabile şi produc discriminări, deoarece, pe de o parte, structurile care prestează servicii de alimentaţie publică de tip restaurant, cafenele şi baruri cu spectacol (care în mod normal produc mai mult zgomot) se preconizează să funcţioneze între orele 8,00 – 24,00, iar, pe de altă parte, structurile care prestează servicii de alimentaţie publică de tip restaurant, cafenele şi baruri fără spectacol (care în mod normal produc mai puţin zgomot) se preconizează să funcţioneze între orele 8,00 – 22,00 pe timp de iarnă, respectiv lunile octombrie – martie şi între orele 8,00 – 23,00 pe timp de vară, respectiv lunile aprilie – septembrie.

În prezent, se află în curs de avizare la Consiliul Legislativ o altă propunere legislativă de modificare a Legii nr.61/1991, în care se are în vedere introducerea, la art.3 alin.(1) a unei noi litere, lit.c1, însă conţinutul normelor propuse în respectiva iniţiativă şi prezentul proiect de lege este diferit. În vederea sistematizării legislaţiei şi al adoptării unor soluţii legislative unitare, se recomandă dezbaterea concomitentă a celor două iniţiative legislative.

În contextul în care soluţiile propuse de iniţiatori vizează interesele autorităţilor administraţiei publice locale, având în vedere şi prevederile art.8 alin.(1) din Legea administraţiei publice locale nr.215/2001, republicată, cu modificările şi completările ulterioare, Guvernul României apreciază că înainte de adoptarea oricărei decizii ar fi trebuit consultate şi structurile asociative ale autorităţilor administraţiei publice locale implicate.
Ministerul Administraţiei şi Internelor are în vedere modificări şi completări la întreaga legislaţie în domeniu privind Legea nr.61/1991 pentru sancţionarea faptelor de încălcare a unor  norme de convieţuire socială, a ordinii şi liniştii publice.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a proiectului de Lege pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, precum şi pentru modificarea şi completarea Ordonanţei Guvernului nr.99/2000, privind comercializarea produselor şi serviciilor de piaţă, republicată.
La dezbateri au fost prezenţi 24 deputaţi din numărul total de 27 de membri ai Comisiei juridice, de disciplină şi imunităţi. 

În raport cu obiectul şi conţinutul reglementării, proiectul de lege face parte din categoria legilor ordinare.
PREŞEDINTE,                         
        SECRETAR,
   Daniel Buda                                    Gabriel ANDRONACHE
Consilier parlamentar,
Rodica Penescu

